# Televisiosarja

**Televisiosarja** on televisiossa jaksoina esitettävä ja erityisesti televisiota varten tuotettu ohjelma, joka sitoutuu yhden jatkuvan teeman tai juonen ympärille. Yhden jakson pituus on yleensä korkeintaan tunti, ja jaksoja tuotetaan tuotantokausina.

Perinteisesti televisiokanavat lähettävät sarjaohjelmia niille varatulla ohjelmapaikalla aina samaan aikaan, joko kerran viikossa, arkipäivisin tai päivittäin. Televisiosarjojen aikana on tavallisesti esitetty muutaman minuutin pituisia mainoskatkoja. 2000-luvun alussa yleistyivät kuitenkin mainoksettomat maksu- ja kaapelitelevisiokanavat, ja 2010-luvulta alkaen on yleistynyt televiosarjojen suoratoisto. Suurimmassa osassa suoratoistopalveluja mainoskatkoja ei ole.

## Rakenne

### Antologiasarjat

Antologiat ovat käytännössä yksittäisiä lyhytelokuvia. Jaksoja ei välttämättä yhdistä kerronnallisesti mikään asia, mutta sarjalla voi olla esimerkiksi sama juontaja tai tyyli. Antologiat olivat suosittuja televisiosarjojen alkuaikoina 1950-luvulla. Antologiasarjoja ovat myös ne, joissa yksi tuotantokausi sisältää yhden tarinan, ja seuraavalle kaudelle kirjoitetaan uudet hahmot.

### Jaksottaiset sarjat ja jatkosarjat

Sarjat voidaan jakaa kahteen tyyppiin juonen jatkuvuuden perusteella: joko jokainen jakso on oma tarinansa (jaksottainen sarja) tai jaksot ovat pitkän ja jatkuvan juonikaaren osia (jatkosarja). Kahden lajin välinen ero on kuitenkin usein häilyvä, sillä useimmissa sarjoissa, jotka keskittyvät joka jaksossa omaan tarinaansa, on mukana myös laajempi tarinajatkumo.

## Kerronta

### Käsikirjoittaminen

Televisiosarjat käsikirjoitetaan yleensä tuotantokausi kerrallaan, eikä eri kausien muodostama kokonaisuus siksi yleensä ole yhtä harkittu kuin perinteisessä tarinankerronnassa. Sarjojen käsikirjoittajat harvoin tietävät tarkkaan mitä tarinassa tarkkaan ottaen tulee tapahtumaan myöhemmillä tuotantokausilla. Tarinankerronnasta voi tulla fraktaalista: sarjassa ilmenee temaattista toistoa, eli samoja teemoja lähestytään eri suunnista ja eri hahmoihin syventymällä. Toistava rakenne voi jatkua vuosien ajan. Lisäksi käsikirjoitusratkaisuihin voi vaikuttaa katsojien reaktiot ja katsojien toiveisiin vastaaminen: esimerkiksi pidetystä hahmosta voidaan seuraavilla tuotantokausilla tehdä keskeisempi. Harkitumpia kokonaisuuksia voivat olla erityisesti sarjat, jotka perustuvat lähdemateriaaliin.

### Hahmot

Monet fiktiiviset sarjat saattavat keskittyä vain yhden protagonistin ympärille, mutta useimmissa sarjoissa on muutamia päähenkilöitä. Sarjoissa, joissa on jatkuva tarina, voi olla useita päähenkilöitä. Tunnin mittaisissa saippuasarjoissa voi olla jopa 15–20 päähenkilöä. Useiden päähenkilöiden tarkoituksena on yleensä mahdollistaa useampien juonikuvioiden rakentaminen ja niiden käsittely. Sarjojen keskeiset hahmot yleensä pysyvät samoina, joten yksittäinen jakso tarvitsee hyvin vähän alustuksia, sillä suurin osa hahmoista ja paikoista on katsojalle tuttuja.

Jatkuvissa sarjoissa katsojat voivat kiintyä hahmoihin, ja siksi tuottajille voi olla tärkeää pitää tietyt näyttelijät mukana esimerkiksi pitkin sopimuksin. Erityisesti tilannekomedioissa seurataan usein yksittäisen pienen ryhmän tai perheen elämää, ja yhdenkin näyttelijän poistuminen voi olla tuotannolle ongelma. Osassa sarjoja päähenkilöt saattavat kuitenkin vaihtua usein: esimerkiksi *Salatuissa elämissä* päähenkilöt vaihtuvat saippuasarjoille tyypilliseen tapaan tuotantokausien vaihtuessa ja joskus kesken kaudenkin. Hahmot saattavat vaihtua tiheästi myös *Kovan lain* ja *CSI:n* kaltaisissa jaksottaisissa sarjoissa, joissa jaksojen juoni päättyy yleensä selkeään loppusulkeumaan.

### Antennilähetyksistä kaapelitelevisioon

2000-luvun alkua on kutsuttu television renessanssiksi. Sarjoista tuli jatkuvajuonisempia ja niiden tekijöitä alettiin arvostaa enemmän. Maksullinen kaapelitelevisio pyrki tuottamaan televisiosarjoja, jotka erottuisivat sisällöllisesti ja tyylillisesti perinteisistä sarjoista. Käänteentekeviksi on nimetty erityisesti HBO:n vuonna 1997 alkanut *Kylmä rinki* ja vuonna 1999 alkanut *Sopranos*. HBO-sarjoissa oli tavallista vähemmän sensuuria, ja niihin lisättiin moraalisesti arveluttavia päähenkilöitä, mukaan lukien antisankareita. Tämän jälkeen useiden muidenkin verkkojen sarjoihin, kuten AMC:n *Breaking Bad* ja Netflixin *House of Cards*, on kirjoitettu antisankareita. Perinteisten kanavien sarjoja sensuroitiin voimakkaasti, ja kanavat pyrkivät enemmän katsojalukujen vaalimiseen kuin sarjojen kokeellisuuteen tai kantaaottavuuteen. Ennen jatkuvan juonen yleistymistä sarjojen jaksoissa palattiin yleensä katsojille tuttuun lähtöpisteeseen.

Kun käsikirjoittaminen vapautui aiemmista rajoituksista, sarjoissa alettiin esitellä rohkeita juoniratkaisuja, kuten päähenkilöiden yllättäviä kuolemia. *Kylmän ringin* luoja Tom Fontana on myöhemmin kertonut pitäneensä kummallisena sitä, että hänen sarjansa ylipäänsä päätettiin tuottaa, vaikka hän käsikirjoitti siihen epämiellyttäviä hahmoja ja groteskeja kohtauksia: esimerkiksi päähenkilö poltettiin elävältä jo ensimmäisessä jaksossa. Fontanan mukaan HBO piti tärkeimpänä sitä, että hahmoista tehtiin kiinnostavia.

Maksutelevision mainoksettomuus vaikutti myös käsikirjoituksen rakenteeseen, sillä jännättäviä tapahtumia ei enää tarvinnut ripotella mainostauoille varattuihin kohtiin eräänlaisina pieninä cliffhangereina, vaan jaksoihin pystyi kirjoittamaan erilaisia rytmejä. Kaapelitelevisiosarjoissa oli myös huomattavasti vähemmän jaksoja: perinteisesti tuotantokausilla oli ollut yli 20 jaksoa, maksutelevisio taas esitteli 10–13 jakson pituiset kaudet.

## Minisarja

Minisarjat ovat yleensä vain muutaman, vähimmillään vain parin jakson mittaisia televisiosarjoja. Minisarjat kertovat yleensä yhden yhtenäisen juonen, joten ilmaisumuotona ne ovat lähempänä pitkää elokuvaa kuin muut televisiotuotannot. Joitain minisarjoja voidaankin pitää myös osiin jaettuina televisioelokuvina.

Ensimmäinen television minisarja oli yhdysvaltalainen *Rikas, rakas, köyhä, varas* (1976), joka esitettiin kuutena kahden tunnin mittaisena jaksona. Se raivasi tietä seuraajille, joita olivat *Juuret* (1977), *Okalinnut* (1977) ja *Shogun* (1980). Alussa minisarjat perustuivat usein viihteellisiin bestseller-romaaneihin.

## Lähteet

* Biskind, Peter: *Pandora's Box: The Greed, Lust, and Lies That Broke Television*.  Lontoo:  Penguin Books, 2024.  ISBN 9780141992754  (englanniksi)

### Viitteet

## Kirjallisuutta

* Nikkinen, Are & Vacklin, Anders: ”Fiktio”, *Television runousoppia*, s. 9–106.  Like, 2012.  ISBN 978-952-01-0588-4

## Aiheesta muualla

* IMDb. How do you decide if a title is a film, a TV movie or a Miniseries? (englanniksi) televisiosarjan määritelmän pohdintaa